Одбор за дијаспору и Србе у региону Народне скупштине Републике Србије (у даљем тексту Одбор), на 17. седници, одржаној 17. децембра 2013. године усвојио је следеће

З А К Љ У Ч К Е

1. Одбор оцењује добрим односе између Републике Словеније и Републике Србије на политичком и привредном плану, пружа пуну подршку тренду њиховог сталног побољшања и изражава захвалност Републици Словенији на преношењу искустава и подршци нашој земљи на путу европских интеграција;

2. Одбор поздравља одлуку органа Републике Србије којим је словеначкој заједници у нашој земљи признат статус националне мањине и омогућено да остварује своја права у складу с највишим европским стандардима у овој области;

3. Одбор позива надлежне органе Републике Словеније да приступе уставним и законским променама, с циљем да се српској заједници призна статус националне мањине, који ће јој гарантовати право на представљање у парламенту, образовање и информисање на матерњем језику и редовно финансирање активности које доприносе интеграцији и очувању националног идентитета. Срби су по бројности други народ у Републици Словенији и њихов удео у укупном становништву износи око два процента.;

4. Одбор сматра да су Срби у Словенији аутохтон народ који живи дуже од три века у континуитету на територији данашње Републике Словеније и подржава њихове легитимне захтеве да добију иста права која су призната аутохтоним мањинама - италијанској и мађарској националној мањини;

5. Одбор поздравља одлуке Владе и парламента Републике Словеније који су приступили решавању проблема грађана који су, одлуком МУП-а Словеније били избрисани из Регистра сталног пребивалишта и позива парламент и Владу Републике Словеније да овај проблем реше у потпуности, односно да се свима који су нелегалним одлукама ускраћени за основна људска права, та права омогуће и гарантују и да им исплате правичне новчане надокнаде за дугогодишњу претрпљену штету;

6. Одбор позива кровне српске организације, савезе, клубове и удружења у Републици Словенији да делују сложно и јединствено у очувању националног идентитета и остварења својих легитимних права, посебно у иступању према органима домицилне Републике Словеније и матичне државе Републике Србије;

7. Одбор позива органе Републике Србије да се активније укључе у питања решавања проблема Срба у Словенији, да то постане тема разговора званичних представника Љубљане и Београда, да им пруже већу подршку у њиховим легитимним захтевима које су поставили према органима Републике Словеније, као и да, према потреби, о томе обавештавају међународне инстутиције и организације, као и да пружају већу и редовнију финансијску подршку образовним, културним, просветним и информативним активностима српске заједнице у Словенији. Одбор сматра неопходним да се представници Владе Републике Србије, приликом посета Словенији, састају са представницима српске заједнице у овој држави и позива их да то убудуће чине.